
Parlamentul  României

Camera  Deputaţilor

Comisia pentru industrii si servicii

                     Bucureşti 07.12.2010                                                                                                                                                                                 23/323/2010

AVIZ
asupra proiectului  de Lege privind respingerea Ordonanţei de urgenţă a Guvernului nr. 86/2010 pentru modificarea şi completarea  Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice

În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii, a fost sesizată  pentru dezbatere şi avizare în procedură de urgenţă, cu proiectul de Lege privind respingerea Ordonanţei de urgenţă a Guvernului nr. 86/2010 pentru modificarea şi completarea  Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice, transmis cu adresa nr. PL.x.680 din  2010 şi înregistrat la comisie cu nr.23/323/2010.
Avizul comisiei urmează să fie transmis Comisiei pentru muncă şi protecţie socială, care este sesizată în fond.
Senatul în calitate de primă Cameră sesizată, a adoptat respingerea acestui proiect de lege  în şedinţa din 16 noiembrie 2010.

Conform prevederilor art. 75 alin.(1) şi (3) din Constituţia României, republicată şi ale art.92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră Decizională.

Proiectul de lege are ca obiect de reglementare modificarea şi completarea  Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice, aprobată prin Legea nr. 245/2003, cu modificările şi completările ulterioare.


Prin proiect se propune ca la stabilirea veniturilor familiei sau a persoanei singure, în vederea acordării ajutorului pentru încălzirea locuinţei în cele trei sisteme de încălzire centralizat, respectiv energie termică furnizată în sistem centralizat, gaze naturale sau lemne, cărbuni, combustibili petrolieri, să fie luate în considerare toate veniturile realizate de membrii acesteia din luna anterioară depunerii cererii, inclusiv veniturile care provin din drepturi de asigurări sociale de stat, asigurări de şomaj, obligaţii legale de întreţinere, indemnizaţii, alocaţii şi ajutoare cu caracter permanent şi alte creanţe legale, cu excepţia burselor sociale, precum şi a sprijinului financiar ce se acordă elevilor în cadrul Programului naţional de protecţie socială “Bani de liceu“.
Consiliul Legislativ, a avizat favorabil proiectul de lege cu unele observaţii şi propuneri, aviz transmis cu adresa nr.1138 din 21 septembrie 2010.
Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege menţionat mai sus în şedinţa din data de 7.12.2010.

În urma dezbaterilor, membrii comisiei au hotărât, cu majoritate de voturi, avizarea favorabilă pentru adoptarea proiectului de lege, în forma propusă de iniţiator.
În raport de obiectul şi conţinutul său propunerea legislativă face parte din categoria legilor ordinare.

 PREŞEDINTE,
              IULIAN IANCU
   Consilier parlamentar,

         Viorica Petrascu

